**MSc Diplomaterv készítés**

A Diplomaterv c. tantárgy felvételének a TVSZ szerinti általános feltétele a mintatantervben szereplő kötelező és kötelezően választandó tantárgyakból minimum 90 kreditpont, ezen kívül a kritériumtantárgyak (pl. a 4 hetes szakmai gyakorlat, testnevelés) teljesítése. A Diplomatervezés tantárgy felvételével egyidejűleg egyéb mintatanterv szerinti tantárgy felvételére – a követelményekből is kifolyólag – nincs mód.

A diplomaterv elkészítésére jelentkezni – a tantárgy Neptunban történő felvételén kívül (BMEKOEAM551) – a dolgozat adatainak megadásával kell. Ehhez a tanszék kérdőívet küld ki a tantárgyra jelentkezetteknek, amelyet a megadott határidőig ki kell tölteni.

A diplomaterv témaköre ajánlott, hogy a szakmai gyakorlatéval azonos legyen. Aki nem a gyakorlati témáját viszi tovább, annak vagy saját magának kell témát – és lehetőség szerint külső konzulenst – találnia, vagy a rendelkezésre álló tanszéki témák közül kell választania.

A diplomaterv elkészítéséhez a tanszéken kijelölt témavezető (konzulens) oktató, és a szakmai gyakorlat cégének dolgozója (külső konzulens) ad támogatást. A kijelölt tanszéki konzulensnél a 2. oktatási hét végéig kell jelentkezni.

A diplomaterv elkészítéséhez a hallgatók feladatlapot kapnak, amely tartalmazza a diplomaterv pontos címét, a téma részletezését, a témavezető és a külső konzulens nevét, a záróvizsga tárgyakat, és a beadási határidőt (ld. tanszéki honlap). Ezt a feladatlapot a kari diplomaterveket nyilvántartó portálra, továbbiakban DPortal (dportal.kozlek.bme.hu) a témavezető tölti fel, továbbá a tanszéken szükséges őrizni egy nyomtatott, aláírt példányt. A feladatlap létrehozásával egyidejűleg a tanszék regisztrálja a hallgatót a DPortal-ban, aki a témát ott nyomon követheti, ill. a szükséges feladatait elvégezheti. A feladatlap egy nyomtatott példányát a hallgató is megkapja. A diplomaterv címén és a kiírt vizsgatárgyakon a feladatlap kiadása után változtatni nem lehet.

A diplomaterv leadásának határideje a szorgalmi időszak utolsó napja.

A diplomaterv kivitelezésére vonatkozó kötelező formai előírások a tanszék honlapján megtalálhatók, azok megegyeznek a BSc-s szakdolgozat követelményeivel.

A diplomaterv szöveges részének terjedelme 70-80 oldal, mellékletek nélkül. Szöveg közben csak az 1-2 oldal terjedelmet meg nem haladó ábrák és táblázatok lehetnek, a terjedelmesebbeket sorszámozva, mellékletben kell elhelyezni.

A dolgozatot kizárólag gyorskötésben (munkapéldányként) kell leadni, A4 formátumú, fehér papírra nyomtatva, amely példányt a hallgató a záróvizsgát követően visszakap. A dolgozatot PDF formátumban a témavezetőnek kell a DPortal-ra feltöltenie. A dolgozat javasolt összeállítási sorrendje:

* címoldal (tanszéki honlapról letölthető),
* tartalomjegyzék,
* kifejtés (a dolgozat tartalmi része),
* összefoglalás,
* ábra- és táblázatjegyzék,
* irodalomjegyzék,
* mellékletek.

A dolgozatról készül egyoldalas tartalmi kivonat, amelyet PDF formátumban a témavezetőnek kell a DPortal-ra feltöltenie. A tartalmi kivonat célja a dolgozat rövid bemutatása (téma aktualitása, célkitűzés, problémafeltárás, javaslatok, elért eredmények).

A diplomaterv a hallgató egyetemi képzésének befejező munkája, ezért a diplomatervben az elsajátított tárgyi tudáson kívül a hallgató a mérnöki feladatok kidolgozására való készségének kell elsősorban tükröződnie. Törekedni kell a feldolgozás rendszerességére, pontosságára, tömörségére, a szakmai kifejezések helyességére és a logikus felépítésére. A diplomaterv készítés során a belső konzulenssel folyamatos, rendszeres konzultáció szükséges. A nyolcadik oktatási hétre kötelezően elkészítendő a diplomaterv feladatlapban meghatározott teendők legalább 50%-a (pl. a téma bemutatása, helyzetfeltárás, problémák feltárása, kritikai értékelés, előzetes javaslatok), írásos formában a témavezető számára leadva. Ennek (akár részleges) elmaradása esetén a diplomaterv nem adható be.

A MSc-s diplomaterv esetében, a követelmény a vizsgált egyértelműen logisztikai vagy építési jellegű téma jelölt általi részletes megismerése, a problémák strukturált feltárása, bemutatása, kritikai értékelése, és javaslattétel, a javaslatok értékelése, rendszerezése, azok valószínűsíthető előnyeinek és hátrányainak bemutatása. A diplomaterv esetében már egyértelmű elvárás a javaslattétel után a javaslatok kidolgozása, módszertani megoldások alkalmazása példákon keresztüli bemutatása, illetve az elért eredmények plasztikus bemutatása, azok előnyeinek, esetleges hátrányainak ismertetése. A saját munkának egyértelműen ki kell rajzolódni a diplomatervben, illetve ennek kell túlsúlyban lennie. A diplomaterv legyen igényesen fogalmazott és szerkesztett, ábrákkal és táblázatokkal illusztrált, nyelvtani hibáktól mentes, érhető és logikus felépítésű. A bírálat során fontos szempont a formai követelmények betartása illetve a szigorú hivatkozási rend, amennyiben a dolgozatban máshonnan átvett gondolatok szerepelnek. A Diplomaterv bírálatát a témavezető tölti fel a DPortal-ra, továbbá a tanszéken szükséges őrizni egy nyomtatott, aláírt példányt.

A tantárgy követelménye az aláírás megszerzése, a hallgató a tárgyra külön osztályzatot nem kap. Az aláírás feltétele, hogy a diplomaterv olyan készültségi fokot érjen el, hogy az már akár a témavezető közreműködése nélkül is befejezető és védésre alkalmassá tehető legyen. A dolgozat érdemjegyéről a záróvizsga-bizottság határoz.

A tanszéki honlapon elérhetőek továbbá - amennyiben a gyakorlati hely ezt igényli - a diplomaterv titkosításához szükséges nyilatkozat sablonja, valamint a diplomaterv bírálati sablonja is.